
Nacionālā drošības karkasu homologācijas sistēma
I Pamata jautājumi 

Nacionālā homologācijas sistēmas izveide ir nepieciešama, lai sistematizētu drošības karkasu izgatavošanas procesu, kā arī, lai veicinātu autosporta attīstību un palielinātu konkurenci. Nacionālā homologācijas procesam ir divi galvenie virzieni: 

1)  tāda drošības karkasa homoloģēšana, kas tiks izmantots automašīnās, ar kurām sportisti plāno startēt Nacionālos un starptautiskos sacensību seriālos, kas norisinās pēc FIA noteikumiem un/vai tehniskajām prasībām; 
2) Tāda drošības karkasa homoloģēšana, kas tiks izmantots automašīnās, ar kurām sportisti plāno startēt nacionāla, reģionāla vai kluba sacensībās,  un,  kuru norise tiek organizēta saskaņā ar LAF sacensību un tehniskajiem noteikumiem vai LAF apstiprinātiem klubu sacensību un tehniskajiem noteikumiem. 

II Nacionālā homologācijas procesa galvenie termini, to skaidrojumi:

1. Homologācija – drošības karkasa ražotāja izveidotā drošības karkasa atzīšana par derīgu auto sporta sacensībām Latvijas teritorijā saskaņā ar Starptautiskās Automobiļu federācijas (FIA) kodeksa prasībām vai nacionālajiem tehniskajiem noteikumiem, kurus apstiprinājusi attiecīgā sporta komisija tajā skaitā kluba tipa sacensību seriāliem.
2.  Karkasa shēma – vienotā sistēmā savienotu cauruļu precīzs grafisks attēls.

3. Karkasa fotogrāfijas (komplekts)–  karkasa savienojumu un uzbūves fotogrāfijām jāietver ne mazāk, kā sekojoši skati uz karkasu:

1) No sāna (vadītāja un blakussēdētāja); 

2) Griesti

3) Grīda, 

4) Stiprinājumi pie virsbūves

5) Skats no aizmugures (loga vai aizmugurējā vāka).  
4. Materiālu izcelsme – dokuments, kas apstiprina karkasa cauruļu materiāla iegādi. 

5. Materiāla sertifikāts – dokuments, kuru kopā  ar cauruļu materiālu piegādā materiāla pārdevējs.

6. Metinātāja sertifikāts: dokuments, kas apliecina karkasa cauruļrāmja metinātāja kvalifikāciju, t.sk. derīgi: 
1) Latvijas Republikā akreditētas vidējās tehniskās vai augstākās izglītības iestādes izsniegts kvalifikācijas dokuments vai atestācijas dokuments. 

2) Latvijas Neatkarīgā speciālistu atestācijas un sertifikācijas centra izsniegts sertifikāts (www.lnsasc.lv) ;

3) TUV Nord Baltic sertifikāts (www.tuev-nord.lv) ;

4) Cits, iepriekšminētajiem pielīdzināms,  kvalifikāciju apstiprinošs dokuments.

7. Ražotāja deklarācija: 

1) konkrētā drošības karkasa shematiskās uzbūves izveidotāja deklarācija par tās atbilstību FIA vai LAF apstiprinātiem tehniskajiem noteikumiem;

2) konkrētā karkasa iemontētāja vai deklarācija par cauruļu specifikācijas, stiprināšanas metožu, veidu un formu atbilstību attiecīgi FIA vai LAF tehniskajām prasībām; šī 

3)  ja pirmā un otrā apakšpunktā minētās darbības veic viena un tā pati persona, abas deklarācijas tiek apvienotas vienā. 

8. Dokumentu iesniegšana LAF: konkrētā drošības karkasa nepieciešamo homologācijas dokumentu iesniegšana izvēlētajam LAF tehniskajam inspektoram elektroniskā formātā. 
9. Karkasa pārbaude dabā: izvēlēts LAF tehniskais inspektors veic karkasa apskati un pārbauda iesniegto dokumentu esamību dabā. Karkasa pārbaude ir maksas pakalpojums pēc LAF noteikta izcenojuma. 

10. Individuālais karkasa numurs: numurs, kas tiek iegravēts uz metāla plāksnītes un nostiprināts uz karkasa centrālā loka viegli atrodamā un apskatāmā vietā; numuru piešķir LAF tehniskais inspektors pēc karkasa apskates dabā. 

11. LAF drošības karkasa sertifikāts: LAF apzīmogots un parakstīts dokuments, latviešu un angļu valodā, kas ietver sekojošu informāciju:

1) Karkasa ražotāja un iemontētāja informāciju; 
2) Karkasa ražotāja un iemontētāja deklarācijas; 

3) Informāciju par karkasā izmantoto cauruļu veidu, tipu un biezumu; 

4) Informāciju par izmantoto cauruļu izcelsmi; 

5) Informāciju par karkasa atbilstību FIA kodeksam;

6) Informāciju par metināšanas veidu; 

7) Informāciju par karkasa iemontētāja kvalifikācijas dokumentu; 

8) Karkasa shematisko attēlu(s);

9) Automašīnu, kurā iemontēts konkrētais karkass; 

10) Karkasa savienojumu un risinājumu fotoattēlus (ne mazāk kā 6 fotogrāfijas);

11) Informāciju par individuālā numura novietojumu;

12. LAF drošības karkasa pase: vienotas formas dokuments latviešu valodā, kas ietver sekojošu informāciju:

1)  Karkasa ražotāja un iemontētāja informāciju

2) Karkasa ražotāja un iemontētāja deklarācijas; 

3) Informāciju par karkasa atbilstību konkrētas LAF sporta komisijas apstiprinātiem tehniskajiem noteikumiem, tajā skaitā sporta klubu iekšējiem tehniskajiem noteikumiem;
4) Informāciju par karkasā izmantoto cauruļu veidu, tipu un biezumu;

5) Informāciju par izmantoto cauruļu izcelsmi; 
6) Informāciju par metināšanas veidu; 
7) Informāciju par karkasa iemontētāja kvalifikācijas dokumentu (ja tāda ir pieejama); 
8) Karkasa shematisko attēlu(s);
9) Automašīnu, kurā iemontēts konkrētais karkass; 
10) Karkasa savienojumu un risinājumu fotoattēlus (ne mazāk kā 6 fotogrāfijas);
11) Informāciju par individuālā numura novietojumu

13. LAF sporta tehniskā pase: brošūras izskata LAF parakstīts un apzīmogots dokuments, kas ietver informāciju par konkrēto sporta automašīnu, tās motora tilpumu, identifikācijas numuriem, īpašniekiem, atzīmēm par tehniskajām apskatēm un sacensību tehnisko komisāru atzīmēm. 

14. FIA J pielikums – FIA starptautiskā kodeksa J pielikums.

15. LAF nacionālie tehniskie noteikumi : attiecīgas sporta komisijas izdoti un apstiprināti tehniskie noteikumi kādam noteiktam sacensību seriālam vai klasei.

16. Klubu sacensību tehniskie noteikumi: sporta kluba (biedrības), LAF biedra izdoti tehniskie noteikumi kluba iekšējām sacensībām. 

17. LAF tehniskais inspektors: LAF nozīmēta kompetenta persona, kurai ir tiesības veikt drošības karkasu pārbaudi dabā; LAF inspektoru sarakstu apstiprina LAF Prezidijs. 

III Nacionālā drošības karkasa homologācijas procesa secība

1. Pirms karkasa uzstādīšanas automašīnas īpašniekam un karakas uzstādītājam rūpīgi jāiepazīstas ar šiem noteikumiem, FIA J pielikumu (ja nepieciešams) vai attiecīgās autosporta disciplīnas tehniskajiem noteikumiem, saskaņā ar kuriem tiks veikta karkasa uzstādīšana. 
2. Pēc karkasa uzstādīšanas, bet pirms tā krāsošanas automašīnas īpašniekam vai karkasa uzstādītājam (pēc abu minēto savstarpējas vienošanās) ir jāizvēlas LAF tehniskais inspektors un tam jānosūta homologācijai nepieciešamie dokumenti. Automašīnām, kuras tiek gatavos pēc nacionālajiem tehniskajiem noteikumiem karkasu var uzrādīt LAF inspektoram pēc krāsošanas, ja tā nav veikta ar pulverkrāsošanas tehnoloģiju. 

3. Pēc automašīnu apskates un nepieciešamo homologācijas dokumentu pārbaudes LAF tehniskais inspektors piešķir konkrētajam karkasam individuālu identifikācijas numuru. Šis numurs kalpo kā identifikācijas numurs karkasam kopā ar šasiju. Ja karkass tiek izmontēts no automašīnas un iemontēts citā, ir jāveic jauna pārbaude un tam tiks piešķirts jauns identifikācijas numurs. Automašīnas īpašnieks ir atbildīgs par numura uzstādīšanu un uzturēšanu kārtībā. 

4. Pēc automašīnas pārbaudes dabā un nepieciešamo homologācijas dokumentu pārbaudes, LAF tehniskais inspektors aizpilda homologācijas veidlapu LAF elektroniskās uzskaites sistēmā.  LAF Drošības karkasa sertifikāts tiek izdrukāts, parakstīts un apzīmogots pēc tā sagatavošanai nepieciešamo maksājumu veikšanas. Homologācijas process ietver maksu par sekojošām darbībām: 
1) LAF tehniskā inspektora izbraukuma vizīte; maksu par šo darbību ikgadēji nosaka LAF Prezidijs; samaksa veicama pa tiešo inspektoram; 

2) LAF tehniskā inspektora degvielas izdevumi pārbaudes vizītei; degvielas kompensācijas apmēru un aprēķina kārtību ikgadēji nosaka LAF Prezidijs; samaksa veicama pa tiešo inspektoram;

3) Samaksa par Sertifikāta un sporta tehniskās pases izsniegšanu; maksu par šo darbību ikgadēji nosaka LAF Prezidijs; 

5. To automašīnu un drošības karkasu pārbaude, kuri ir izgatavoti un montēti saskaņā ar LAF nacionālajiem tehniskajiem noteikumiem,  ieskaitot klubu iekšējiem tehniskajiem noteikumiem (ar LAF apstiprinājumu) var tikt deliģēta sporta klubiem saskaņā ar to vienošanos ar LAF. 

6. Karkasiem, kuri ir izgatavoti saskaņā ar LAF nacionāliem vai klubu (LAF apstiprinātu) tehniskajiem noteikumiem homologācijas procesa noslēgumā tiek izsniegta LAF drošības karkasa pase un automašīnas sporta tehniskā pase. 

7.  Pēc LAF sporta komisijas ierosinājuma var tikt atvieglots homologācijas process automašīnām un to karkasiem, kuras ir būvētas saskaņā ar nacionāliem vai klubu tehniskajiem noteikumiem. 
8. Automašīnas ar karkasa pasi var tikt lietotas tikai nacionāla, reģionāla, lokāla vai kluba tipa sacensībās. 

9. Automašīnas, kuru drošības karkasiem ir izsniegta citas FIA ASN (Nacionālās sporta autoritātes) apstiprināts drošības karkasa sertifikāts, nav nepieciešams veikt LAF nacionālo karkasa homologāciju. Šāds sertifikāts ir spēkā LAF saskaņotās sacensībās Latvijas teritorijā.  

IV Pārejas noteikumi

1. LAF nacionālie drošības karkasu homologācijas noteikumi stājas spēkā 2009. gada 1. maijā. Visām automašīnām, kurās tiek ievietots drošības karkass pēc šī datuma ir jāveic homologācija un jāsaņem LAF karkasa sertifikāts vai LAF karkasa pase. 

2. Visi līdzšinējie LAF drošības karkasu dokumenti (sertifikāti un pases) ir spēkā līdz 2010. gada 31. decembrim. 

3. Līdz 2010. gada 31. decembrim visi karkasa dokumenti, kuri izsniegti līdz 2009. Gada 1. Maijam ir jāsamaina pret attiecīgu LAF sertifikātu vai karkasa pasi. Lai veiktu dokumentu nomaiņu, nav nepieciešama pārbaude dabā. Maksas apjomu par LAF tehniskā inspektora darbu un jauno karkasa sertifikātu nosaka LAF prezidijs. 

4. Sekojošos gadījumos nav jāveic karkasa dokumentu maiņa: 

1) Ja automašīnas drošības karkasam ir izsniegta LAF karkasa pase un tā tiek lietota disciplīnā vai seriālā, kur nav nepieciešams drošības karkass atbilstoši FIA prasībām; 

2) Ja karkasam ir izsniegts karkasa sertifikāts un tajā ir ietverta visa informācija, kas tiek prasīta šajos noteikumos; šādā gadījumā sertifikāts ir jāapzīmogo ar LAF zīmogu un uz tā jābūt LAF tehniskā komisāra inspektora parakstam. 
5. Jebkuras citas izmaiņas vai izņēmumus šajos noteikumos apstiprina LAF Prezidijs un tie tiek publiskoti LAF interneta vietnē. 

LAF Prezidijs
2009.gada 8. aprīlī

